**Előterjesztés**

**a Természettudományi Kar 2019. évi Kari Kiválósági Keret maradványának felhasználására**

A Kari Tanács 2019. november 6-ai ülésén fogadta el a Természettudományi Kar Kari Kiválósági Keretének felhasználására vonatkozó határozatát. A Kari Tanács határozata alapján a 2019. évi pályázatok benyújtásra, és elbírálásra kerültek a pályázati kiírás szerinti rendben. A felhasználható keretösszeg a Kar 2019. évre vonatkozó költségvetése szerint mindösszesen 37,4 m Ft volt, amelyből mindösszesen 25.346.900 Ft került odaítélésre a benyújtott pályázatok alapján.

A pályázati kiírás rögzítette az egyes pályázati kategóriák támogatási keretösszegét. A kiemelten magas színvonalú oktatási tevékenység támogatása kategóriában a rendelkezésre álló keretösszeg maradéktalanul felosztásra került. Ebben a kategóriában valamennyi, egyébként a pályázati kiírásnak megfelelő pályázat támogatására a keretösszeg kimerülésére tekintettel nem volt mód.

A további pályázati kategóriák esetében (magas színvonalú publikációs tevékenység támogatása, vállalati kapcsolatok kiépítésének, bővítésének támogatása, innováció támogatása, konferenciatámogatás) a rendelkezésre álló keretösszeg kimerítése nem volt lehetséges az elegendő számú, pályázati kiírásnak megfelelő pályázat hiányában.

A fentiekre tekintettel javaslom a 2019. évi Kari Kiválósági Keret maradványának felhasználását a kiemelten magas színvonalú oktatási kategóriában a határozati javaslatban foglaltak szerint. A maradvány felhasználását követően el nem költött összeg hozzáadódik a 2020. évi, erre a célra elkülönített összeghez. A 2020. évi Kari Kiválósági Keret felhasználására vonatkozó pályázat kihirdetése –melynek keretében tervezetten ismételten lehetséges lesz valamennyi kategória meghirdetése- a Kar költségvetésének Kari Tanács által történő elfogadását követően lehetséges.

**Határozati javaslat**

**A Kari Tanács engedélyezi a 2019. évi Kari Kiválósági Keret maradványának felosztását** a Kari Tanács 2019. november 6-án elfogadott, „a Természettudományi Kar Kari Kiválósági Keret felhasználására” vonatkozó határozatának (a továbbiakban: Pályázati kiírás) 1. számú melléklete szerinti **„Kiemelten magas színvonalú oktatási tevékenység támogatása” kategóriában**. A maradvány felosztása a Pályázati kiírás szerinti határidőben (2019. november 29.), az adott kategóriában benyújtott azon pályázatok között lehetséges, amely a Pályázati kiíráson nem, vagy nem teljes összegben nyert. A maradvány felhasználása keretében új pályázat benyújtására nincs mód. A dékán az érintett pályázatok támogatására vonatkozó döntését a Pályázati kiírás szabályainak értelemszerű alkalmazásával legkésőbb 2020. február 21-ig hozza meg.

Budapest, 2020. 02. 12.

Dr. Kacskovics Imre   
dékán